Oficialusis leidinys L 280 , 13/11/1993 p. 0033 - 0034

specialusis leidimas suomių kalba: skyrius 3 tomas 53 p. 0178

specialusis leidimas švedų kalba: skyrius 3 tomas 53 p. 0178



Komisijos sprendimas 1993 m. lapkričio 5 d. dėl Bendrijos snukio ir nagų ligos antigenų pirkimo pagal Bendrijos veiksmų dėl vakcinų nuo snukio ir nagų ligos atsargų programą (93/590/EB) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje [1] su paskutiniais pakeitimais, padarytais Komisijos sprendimu 93/439/EEB [2], ypač į jo 14 straipsnį, atsižvelgdama į 1991 m gruodžio 11 d. Tarybos sprendimą 91/666/EEB, įsteigiantį vakcinų nuo snukio ir nagų ligos Bendrijos rezervus [3], ypač į jo 5 ir 7 straipsnius, kadangi pagal Sprendimą 91/666/EEB antigenų pirkimas – dalis Bendrijos veiksmų sudaryti vakcinų nuo snukio ir nagų ligos Bendrijos rezervus; kadangi Komisija paskelbė konkursą antigenams tiekti; kadangi Komisija išnagrinėjo pasiūlymus, atsižvelgdama į šiuos veiksnius: - Sprendimo 91/666/EEB II priedo techninius reikalavimus ir kitus to sprendimo 5 straipsnyje minėtus kriterijus, - tai, kad kai kurios įmonės negali patiekti visų kai kurių antigenų dozių, - poreikį, kad gamintojas visiškai laikytųsi geros gamybos praktikos (GGP) gairių; kadangi Komisija išrinko Rhône-Mérieux, kuri pirmame etape pateiks 5 milijonus kiekvieno europinio štamo A5, A22, O1 potipio ir O1 Artimųjų Rytų štamo dozių; kadangi tai, kurios įmonės tieks kitus Sprendimo 91/666/EEB I priede nurodytus štamus, bus nuspręsta po kito konkurso; kadangi reikėtų numatyti finansines nuostatas, kad Komisija galėtų pirkti šiuos štamus iš Rhône-Mérieux; kadangi pagal Sprendimo 91/666/EEB 7 straipsnio nuostatas būtina nustatyti antigeno rezervų skirstymo minėto sprendimo 1 straipsnyje nurodytiems antigeno bankams taisykles; kadangi kiekvieną štamą tikslinga vienodai paskirstyti dviem bankams; kadangi kiekviename banke saugomi štamai geografiniu atžvilgiu turėtų būti siejami su labiausiai tikėtinos rizikos regionais; kadangi pagal Tarybos sprendimo 90/424/EEB 40 straipsnį taikomi patikrinimai numatyti 1970 m. balandžio 21 d. Tarybos reglamento (EEB) Nr. 729/70 dėl bendrosios žemės ūkio politikos finansavimo [4] 8 ir 9 straipsniuose; kadangi, be to, turėtų būti nustatytos konkrečios nuostatos; kadangi šiame sprendime numatytos priemonės atitinka Veterinarijos nuolatinio komiteto nuomonę, PRIĖMĖ ŠĮ SPRENDIMĄ: 1 straipsnis 1. Bendrija perka penkis milijonus kiekvienos šių snukio ir nagų ligos antigeno štamų dozių: - A5 europinio štamo, - A22 Artimųjų Rytų štamo, - O1 Artimųjų Rytų štamo, - O1 europinio štamo, iki didžiausios 4065 milijonų ECU sumos. 2. Straipsnio 1 dalyje minėtą antigeną tiekia Rhône-Mérieux, Pirbright laboratorija, Ash Road, Surrey, Jungtinė Karalystė. 2 straipsnis 1. Siekdama 1 straipsnio tikslų, Komisija Europos bendrijos vardu sudaro sutartį su Rhône-Mérieux. 2. Žemės ūkio generalinio direktorato Generalinis direktorius įgaliojamas pasirašyti sutartį Europos Bendrijų Komisijos vardu. 3. Rhône-Mérieux apmokama pagal sutarties, numatytos straipsnio 1 dalyje, sąlygas. 3 straipsnis Antigenas padalijamas keturiems antigenų bankams taip: a) Bayer, Kelnas, ir Gyvūnų sveikatos institutas, Pirbright: 2,5 milijonai kiekvieno O1 europinio štamo ir A5 dozių kiekvienam bankui; b) LNPB, Lijonas, ir 1ZP, Brescia: 2,5 milijonai kiekvieno O1 Artimųjų Rytų štamo ir A22 kiekvienam bankui. 4 straipsnis Šis sprendimas skirtas valstybėms narėms. Priimta Briuselyje, 1993 m. lapkričio 5 d. Komisijos vardu René Steichen Komisijos narys [1] OL L 224, 1990 8 18, p. 19. [2] OL L 203, 1993 8 13, p. 34. [3] OL L 368, 1991 12 31, p. 21. [4] OL L 94, 1970 4 28, p. 13. --------------------------------------------------